CELEX: 62016TN0361
Language: el
Date: 2016-07-04 00:00:00
Title: Υπόθεση T-361/16: Προσφυγή της 4ης Ιουλίου 2016 — TBWA\London κατά EUIPO (MEDIA ARTS LAB)

29.8.2016   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 314/31
            
         Προσφυγή της 4ης Ιουλίου 2016 — TBWA\London κατά EUIPO (MEDIA ARTS LAB)
   (Υπόθεση T-361/16)
   (2016/C 314/43)
   Γλώσσα διαδικασίας: η αγγλική
   
      Διάδικοι
   
   
      Προσφεύγουσα: TBWA\London Ltd (Λονδίνο, Ηνωμένο Βασίλειο) (εκπρόσωπος: D. Farnsworth, Solicitor)
   
      Καθού: Γραφείο Διανοητικής Ιδιοκτησίας της Ευρωπαϊκής Ένωσης (EUIPO)
   
      Στοιχεία σχετικά με τη διαδικασία ενώπιον του EUIPO
   
   
      Επίδικο σήμα: Λεκτικό σήμα της Ευρωπαϊκής Ένωσης «MEDIA ARTS LAB» — Υπ’ αριθ. 13 238 308 αίτηση καταχωρίσεως
   
      Προσβαλλόμενη απόφαση: Απόφαση του δευτέρου τμήματος προσφυγών του EUIPO της 19ης Απριλίου 2016 στην υπόθεση R 958/2015-2
   
      Αιτήματα
   
   Η προσφεύγουσα ζητεί από το Γενικό Δικαστήριο:
   
               —
            
            
               να ακυρώσει την προσβαλλόμενη απόφαση, καθόσον επικύρωσε το συμπέρασμα του εξεταστή ότι το σήμα του οποίου ζητείται η καταχώριση ήταν περιγραφικό και στερείτο διακριτικού χαρακτήρα όσον αφορά τα προϊόντα και τις υπηρεσίες για τα οποία θεωρήθηκε περιγραφικό και στερούμενο διακριτικού χαρακτήρα·
            
         
               —
            
            
               να επιτρέψει την καταχώριση του σήματος της Ευρωπαϊκής Ένωσης που αποτελεί το αντικείμενο της υπ’ αριθ. 13 238 308 αιτήσεως καταχωρίσεως· και
            
         
               —
            
            
               να καταδικάσει το Γραφείο στα δικαστικά έξοδα της προσφεύγουσας.
            
         
      Προβαλλόμενοι λόγοι
   
   
               —
            
            
               Το Γραφείο δεν έλαβε δεόντως υπόψη τις υπηρεσίες για τις οποίες υποβλήθηκε η αίτηση καταχωρίσεως.
            
         
               —
            
            
               Το Γραφείο δεν εξέτασε δεόντως, ως σύνολο, το σήμα του οποίου ζητείται η καταχώριση, αλλά διέκρινε δύο μέρη, χρησιμοποιώντας τους ορισμούς των MEDIA ARTS και MEDIA LAB, και επισήμανε ότι τα εν λόγω μέρη ήταν περιγραφικά. Δεν εξέτασε το ζήτημα της συνολικής εντύπωσης που δημιουργεί το σήμα.
            
         
               —
            
            
               Το Γραφείο δεν δέχθηκε ότι το σήμα είναι σαφώς λιγότερο περιγραφικό σε σχέση με την απόφαση PIPELINE επί της οποίας αυτό στηρίχθηκε.
            
         
               —
            
            
               Παρά την αρχή της ίσης μεταχειρίσεως (και κατά παραβίαση αυτής), το Γραφείο δεν ακολούθησε την προγενέστερη πρακτική του η οποία συνίσταται στην αποδοχή της καταχώρισης σημάτων τα οποία περιέχουν τον όρο MEDIA σε συνδυασμό με άλλες «ασυνήθεις» τοποθεσίες για διαφημιστικούς σκοπούς.